b"\n_START_ARTICLE_\nJean Th\xc3\xa9odore Fleury\n_START_SECTION_\nBiografia\n_START_PARAGRAPH_\nEs form\xc3\xa0 al college de Nevers, on destac\xc3\xa0  per l'aprofitament en els estudis. Ja d'adult, va ser banquer a Donzy i director pol\xc3\xadtic del peri\xc3\xb2dic d'oposici\xc3\xb3 La Ni\xc3\xa8vre._NEWLINE_El 1877, el partit republic\xc3\xa0 l'eleg\xc3\xad candidat per al departament del Ni\xc3\xa8vre, al districte de Cosne, a les eleccions a l'Assemblea Nacional francesa del 14 d'octubre, per\xc3\xb2 fou derrotat pel diputat sortint, Philippe de Bourgoing per 8.812 vots contra 9.725. De Bourgoing, per\xc3\xb2, mostr\xc3\xa0 les seves simpaties mon\xc3\xa0rquiques visitant l'emperadriu Eug\xc3\xa8nia a l'exili, i la Cambra, republicana, no li perdon\xc3\xa0. L'elecci\xc3\xb3 de Bourgoing del 1877 fou anul\xc2\xb7lada, i una nova votaci\xc3\xb3 del 2 de febrer del 1879 don\xc3\xa0, ara si, l'esc\xc3\xb3 a Fleury. El c\xc3\xa0rrec de diputat nom\xc3\xa9s li dur\xc3\xa0 dos anys, perqu\xc3\xa8 a les eleccions del 21 d'agost del 1881 el torn\xc3\xa0 a guanyar Philippe de Bourgoing i, mort aquest, a les eleccions parcials de l'11 de juny del 1882 Fleury nom\xc3\xa9s obtingu\xc3\xa9 2.977 vots per 5.895 del candidat electe, Ferdinand Gambon _NEWLINE_Fleury esdevingu\xc3\xa9 primer adjunt a l'alcalde (regidor primer tinent d'alcalde) de Donzy (Ni\xc3\xa8vre)  el 1879, i romangu\xc3\xa9 al consell municipal fins al 1886. El 22 de maig del 1886  va ser nomenat sotsprefecte d'Arcis-sur-Aube (entre 1800 i 1926, Arcis-sur-Aube encap\xc3\xa7alava un districte propi que depenia del departament de l'Aube). Posteriorment fou sotsprefecte de Dole (22 d'abril del 1888), de Dinan (31 d'abril del 1892) i de Saint-Malo (7 de gener del 1894). Adquir\xc3\xad una responsabilitat m\xc3\xa9s elevada el 16 de juliol del 1898, quan va ser nomenat  administrador (prefecte) del territori de Belfort. Cess\xc3\xa0 en el c\xc3\xa0rrec quan el 5 de setembre del 1904 fou nomenat prefecte dels Pirineus Orientals, i es jubil\xc3\xa0  el 2 de novembre del 1906 (amb efecte  1 de desembre del 1906) en aquest darrer post, despr\xc3\xa9s de 20 anys i 6 mesos de serveis._NEWLINE_Fou distingit amb el grau de cavaller  de la Legi\xc3\xb3 d'Honor francesa el 25 febrer del 1900."